Tito bedank as direkteur van Discovery | Netwerk24
Deur Hanlie Stadler 11 Oktober 2018 08:25
Tito Mboweni het bedank as nie-uitvoerende direkteur van Discovery.
Dit volg op Mboweni se aanstelling as minister van finansies die afgelope week.
Hy het uit alle direksies van Discovery en sy filiale bedank, insluitend by Discovery Bank, die bank wat Discovery eersdaags bekend wil stel.
Mboweni, 'n voormalige president van die Reserwebank, was sedert 2014 'n direkteur by Discovery.
Die maatskappy bedank hom in 'n Sens-verklaring vir sy "uiters waardevolle bydrae" oor die afgelope vier jaar en wens hom sterkte toe in sy nuwe rol.
Mboweni vervang Nhlanhla Nene, wat gevra het om laat gaan te word nadat dit in die Zondo-kommissie van ondersoek na staatskaping aan die lig gekom het dat hy die Guptas se woning in Saxonwold, Johannesburg, besoek het.
Nene het die land om verskoning gevra vir sy oordeelsfout, maar ontken dat hy enige ongerymdhede gepleeg het.
Mboweni is ook 'n direkteur van Nampak, die Accelerate Property Fund en enkele ander ongenoteerde maatskappye. Dié maatskappye het nog nie aangekondig of Mboweni bedank het nie.
Ministers mag direkteure van private maatskappye wees, maar moet hul belange verklaar. Die vrees bestaan dat belangebotsings kan ontstaan.